NVG sê oor Duduzane Zuma-vervolgingDuduzane Zuma. Foto: africa.widmi.com Die Nasionale Vervolgingsgesag (NVG) het Donderdag bekend gemaak dat hy Duduzane Zuma, seun van oudpres. Jacob Zuma, strafregtelik gaan vervolg vir strafbare manslag. Luvuyo Mfaku, NVG-woordvoerder, het dié nuus buite die hof aan eNCA bevestig. Mfaku het gesê die NVG het Zuma reeds einde Maart vanjaar in kennis gestel dat hy vertoë kan rig om NVG te oortuig oor waarom hy nié vervolg moet word nie. Volgens hom het Zuma toe geen vertoë gerig nie, waarna die NVG besluit het om hom wél te vervolg. Die saak teen Zuma spruit voort uit ’n motorongeluk wat op 1 Februarie 2014 op die M1-snelweg in Gauteng plaasgevind het en waarin ŉ vrouepassasier op slag dood is. Adv. Shaun Abrahams, nasionale direkteur van openbare vervolging, het in Februarie vanjaar bekend gemaak dat hy die NVG se besluit gaan heroorweeg om Zuma strafregtelik te vervolg. Abrahams se besluit om die saak te hersien het gevolg nadat adv. Gerrie Nel, hoof van AfriForum se private vervolgingseenheid, einde verlede jaar ’n skrywe namens die Dube-familie aan die NVG gerig het om ’n nolle prosequi-sertifikaat aan te vra, wat dit vir die organisasie moontlik sou maak om Zuma privaat te vervolg. Maroela Media kon Mfaku nie onmiddellik bereik nie.